
Nariadenie č.                          z
o zákaze určitých jednorazových plastových výrobkov

NOR: […]

Dotknutá verejnosť: fyzické alebo právnické osoby, ktoré na účely svojej obchodnej činnosti za poplatok alebo bezplatne dodávajú, používajú, distribuujú alebo zabezpečujú dostupnosť určitých jednorazových plastových výrobkov.
	
Predmet: podmienky uplatňovania zákazu dostupnosti niektorých jednorazových plastových výrobkov.

Nadobudnutie účinnosti: nariadenie nadobudne účinnosť na druhý deň po svojom uverejnení, s výnimkou niektorých ustanovení článku 3, ktoré nadobudnú účinnosť 1. januára a 3. júla 2021. 

Poznámka: v nariadení sa vymedzujú podmienky uplatňovania niektorých ustanovení stanovených zákonom z 10. februára 2020 o boji proti odpadu a obehovom hospodárstve, ktorých cieľom je zakázať dostupnosť určitých jednorazových plastových výrobkov.
Objasňujú sa v ňom zákazy určitých jednorazových plastových výrobkov v súlade s novými zákazmi prijatými v rámci tohto zákona. Dostupnosť jednorazových plastových výrobkov sa v súlade so zákonom postupne zakazuje po vyčerpaní skladových zásob a najneskôr 1. júla 2021.

Odkazy: pozri zákonník o životnom prostredí, zmenený týmto nariadením, v znení, ktoré vyplýva z tejto zmeny, dostupnom na webovom sídle Légifrance (https://www.legifrance.gouv.fr). 

Predseda vlády,

na základe správy ministerky pre ekologickú a solidárnu transformáciu,



so zreteľom na smernicu 90/385/EHS o aproximácii právnych predpisov členských štátov o aktívnych implantovateľných zdravotníckych pomôckach,

so zreteľom na smernicu 93/42/EHS o zdravotníckych pomôckach, 
so zreteľom na smernicu Európskeho parlamentu a Rady 94/62/ES z 20. decembra 1994 o obaloch a odpadoch z obalov, zmenenú najmä smernicou Európskeho parlamentu a Rady 2004/12/ES z 11. februára 2004,

so zreteľom na smernicu Európskeho parlamentu a Rady 2008/98/ES z 19. novembra 2008 o odpade a o zrušení určitých smerníc, 

so zreteľom na smernicu Európskeho parlamentu a Rady (EÚ) 2015/1535 z 9. septembra 2015, ktorou sa stanovuje postup pri poskytovaní informácií v oblasti technických predpisov a pravidiel vzťahujúcich sa na služby informačnej spoločnosti,

so zreteľom na nariadenie Európskeho parlamentu a Rady (EÚ) 2017/745 z 5. apríla 2017 o zdravotníckych pomôckach, zmene smernice 2001/83/ES, nariadenia (ES) č. 178/2002 a nariadenia (ES) č. 1223/2009 a o zrušení smerníc Rady 90/385/EHS a 93/42/EHS,

so zreteľom na smernicu Európskeho parlamentu a Rady (EÚ) 2019/904 z 5. júna 2019 o znižovaní vplyvu určitých plastových výrobkov na životné prostredie,

so zreteľom na zákon č. 2020-105 z 10. februára 2020 o boji proti odpadu a obehovom hospodárstve, najmä jeho článok 77,

so zreteľom na zákonník o životnom prostredí, najmä článok L. 541-15-10,

so zreteľom na oznámenie č. xxx adresované Európskej komisii xxx,

so zreteľom na pozorovania zistené počas verejnej konzultácie, ktorá prebiehala od xxx do xxx podľa článku L. 123-19-1 zákonníka o životnom prostredí,


Článok 1

Oddiel 21 kapitoly III hlavy IV knihy V predpisovej časti zákonníka o životnom prostredí sa mení takto:

1. v prvom pododseku článku D. 543-294 sa odkaz na článok L. 541-10-5 nahrádza odkazom na článok L. 541-15-10,

2. do pododseku odseku 1 článku D. 543-294 sa dopĺňajú tieto slová: „náterových farieb, atramentov a lepidiel“,

3. pododsek odseku 6 článku D. 543-294 sa nahrádza pododsekom v tomto znení: 

„6. „Oxo-degradovateľné plasty“ sú plastové materiály, ktoré obsahujú prísady spôsobujúce prostredníctvom oxidácie fragmentáciu plastového materiálu na mikrofragmenty alebo jeho chemický rozklad,“ 

4. do pododseku odseku 7 článku D. 543-294 sa dopĺňajú tieto slová: „, s výnimkou téglikov a pohárov určených na použitie na lekárske účely podľa smernice 90/385/EHS alebo smernice 93/42/EHS alebo nariadenia EÚ 2017/745“,

5. sedem pododsekov 9 až 15 článku D. 543-294 sa nahrádza piatimi pododsekmi v tomto znení: 
„9. „Príbory“ sú vidličky, nože, lyžice, paličky na jedenie, ako aj všetky ostatné náčinie určené na stolovanie, ktoré sa používa na naberanie, krájanie alebo miešanie potravín, okrem príborov používaných vo väzenských zariadeniach, zdravotníckych zariadeniach a v leteckej, železničnej a námornej doprave a náčinia určeného na dávkovanie nepotravinárskych výrobkov, 

„10. „Nádoby alebo obaly z expandovaného polystyrénu určené na konzumáciu na mieste alebo so sebou“ sú obaly z expandovaného polystyrénu určené na potraviny na jedlo s uzávermi alebo bez uzáverov, ktoré sa používajú na potraviny, ktoré sú určené na priamu konzumáciu buď na mieste predaja, alebo na inom mieste, ako je miesto predaja (tzv. take-away), spravidla konzumované priamo z tejto nádoby a hotové na konzumáciu bez akejkoľvek ďalšej prípravy, napríklad varenia alebo zohrievania, 

„11. „Slamky s výnimkou tých, ktoré sú určené na lekárske účely“: slamky sprístupnené na mieste použitia alebo predávané konečnému spotrebiteľovi okrem tých, ktoré patria do rozsahu pôsobnosti smernice 90/385/EHS alebo 93/42/EHS alebo nariadenia EÚ 2017/745, 

„12. „Viečka na jednorazové poháre“ sú viečka na poháre alebo tégliky určené na nápoje, 

„13. „Konfety“ sú konfety určené na dekoračné a zábavné účely,“

6. článok D. 543-295 má takéto znenie: 

„Zákaz dostupnosti jednorazových plastových výrobkov uvedený v bodoch 1 a 2 odseku III článku L. 541-15-10 sa nevzťahuje na výrobky, ktoré predstavujú obaly v zmysle článku R. 543-43 zákonníka o životnom prostredí. “

7. článok D. 543-296 má takéto znenie: 

„Zákaz dostupnosti jednorazových plastových výrobkov uvedený v bodoch 1 a 2 odseku III článku L. 541-15-10 sa vzťahuje aj na plastové výrobky, ktoré majú porovnateľné vlastnosti týkajúce sa trvácnosti, odolnosti a pevnosti ako jednorazové výrobky. Tento zákaz sa nevzťahuje na výrobky, ktoré sú koncipované, navrhnuté a uvedené na trh s tým účelom, aby v rámci svojho životného cyklu absolvovali viacero cyklov alebo rotácií prostredníctvom vrátenia výrobcovi na opätovné naplnenie. “

8. Článok D. 543-296-2 sa zrušuje.


Článok 2

1. Článok D. 543-294 sa mení takto:

a) v bode 7 sa za výraz „ktoré sa skladajú úplne z plastov“ sa vkladá výraz „alebo ktoré sa čiastočne skladajú z plastov, ktorých obsah je vyšší ako maximálny obsah stanovený na základe výnosu, ktorým sa stanovuje maximálny povolený obsah plastu a podmienky, za ktorých sa obsah plastu postupne znižuje“,

b) bod 8 sa dopĺňa vetou v tomto znení: „a „inými taniermi“: sa rozumejú taniere, ktoré sa sčasti skladajú z plastov vrátane tých, ktoré sú potiahnuté plastovou fóliou,“
c) v bode 9 sa vypúšťajú slová „príbory, ktoré sa používajú vo väzenských zariadeniach, zdravotníckych zariadeniach a v leteckej, železničnej a námornej doprave“,

d) v bode 11 sa výraz „ktoré sú dostupné na mieste použitia, alebo tie, ktoré sa konečnému spotrebiteľovi predávajú jednotlivo alebo v jednej dávke“ nahrádza výrazom „ktoré sú uvedené v časti B prílohy k smernici (EÚ) 2019/904“, 


2. V článku D. 543-295 sa slová „nevzťahuje sa“ nahrádzajú slovami „vzťahuje sa aj“. 


Článok 3

I. Ustanovenia tohto nariadenia nadobudnú účinnosť na druhý deň po jeho zverejnení v Úradnom vestníku s výnimkou:

1. písm. b) bodu 1 článku 2, ktorý nadobudne účinnosť 1. januára 2021,

2. písm. a), c) a d) bodov 1 a 2 článku 2, ktoré nadobudnú účinnosť 3. júla 2021.

II. Na výrobky, na ktoré sa vzťahuje zákaz dostupnosti podľa bodu 2 odseku III článku L. 541-15-10, sa až do 1. júla 2021 vzťahuje lehota na vypredanie skladových zásob, ak boli vyrobené alebo dovezené pred týmto dátumom, s výnimkou výrobkov, ktorých zákaz dostupnosti nadobúda účinnosť 3. júla 2021 v súlade s týmto článkom, a na ktoré sa táto lehota nevzťahuje.


Článok 4

Článok 3 nariadenia č. 2019-1451 z 24. decembra 2019 o zákaze určitých jednorazových plastových výrobkov sa zrušuje.


Článok 5

Vykonaním tohto nariadenia, ktorý bude uverejnený v Úradnom vestníku Francúzskej republiky, sú poverení ministerka pre ekologickú a solidárnu transformáciu a minister hospodárstva a financií, každý v rozsahu svojich právomocí.


Dňa 
